**נושאים לבחינת הסיכום ללימודי המוסמך**

**מעודכן ל-2015**

להלן מפורטים הנושאים שעליהם תיבחנו בבחינת המוסמך. כפי שתגלו בנקל קיימת חפיפה מסויימת בין נושאים אחדים; השאלה בבחינה יכולה להתבסס על נושא אחד; על חלק ממנו (מבחינת התוכן או מבחינת התקופה); או, לחלופין, על שילוב בין הנושאים השונים או בין המרכיבים שלהם. כך, למשל, השאלה על העילית המקומית יכולה לכלול התייחסות לחשיבות הבחינות להגדרת העילית, ליחסי העילית עם השליטים הזרים של סין, לתפקידיה בעת מרידות האיכרים וכן ליחסי הגומלין בינה לבין השלטון הרפובליקאי מחד והשלטון הקומוניסטי מאידך. אי לכך הנושאים להלן אינן "שאלות לבחינה" כי אם הגדרת הסוגיות עליהן עליכם/ן לשים את הלב במהלך קריאת המקורות.

על תלמידי המסלול הלא מחקרי להכין את כל השאלות שלהלן.

על תלמידי המסלול המחקרי להתכונן רק לשאלות העוסקות בתחום התמחותם (סין המודרנית או סין המסורתית). כלומר תלמידים העוסקים בסין המסורתית פטורים משאלה 10 (ומההתייחסות לסין המודרנית בשאלות האחרות); ואילו תלמידים העוסקים בסין המודרנית פטורים מהתייחסות לסעיפים הקשורים בסין המסורתית בשאלות 1-9. יחד עם זאת, למען הסר כל ספק: מהתלמיד תידרש הבנה בסיסית של התקופה שאינה בתחום התמחותו בכל הנוגע להבנת השורשים של התופעות המודרניות בתקופה המסורתית או הבנת השלכות הסוגיות שעימן התמודדה סין המסורתית על התקופה המודרנית. היקף הידיעה של התקופה שאינה בתחום התמחותכן/ם תהיה ברמה של שיעורי מבוא כמפורט בדברי ההסבר הכלליים לבחינה (ראו בפרט את רשימת הקריאה "הכללית" שם).

לאור הניסיון המצטבר אנו ממליצים בחום לתלמידים/ות העתידים/ות להיבחן להיפגש עימנו לליבון הסוגיות הרלוונטיות בטרם אתם/ן ניגשים/ות לבחינה עצמה.

נשמח לעמוד לרשותכם בכל עת,

צוות הבוחנים.

1. מחזורי האחדות והפיצול בסין
   1. גורמים (גיאוגרפיים, כלכליים, מוסדיים, תרבותיים, רעיוניים) מאחורי הפיצול והאחדות;
   2. ריכוזיות מול ביזור: דפוסי השליטה בחבלים ובמחוזות; מידת האוטונומיה (הכלכלית, התרבותית או המנהלית) המוענקת ליחידות טריטוריאליות השונות; השוואה בין תנודות המדיניות בתקופה הקיסרית לאלה של המאה ה-20 וה-21.
   3. מחזורי הפיצול והאחדות במאה העשרים והגורמים המשפיעים על אחדותה של סין היום (כולל התייחסות לסוגיית טאיוואן).
2. העילית המקומית ("gentry")
   1. מאפייני העילית המקומית והדרך להימנות עימה
   2. מקורות עוצמתה החברתית (כלפי הקהילה) והפוליטית (כלפי המדינה);
   3. תמורות בהרכבה של העילית ובדפוסי השייכות אליה לאורך הדורות; מעמדה המוסדי בקיסרות המאוחרת;
   4. תפקיד הבחינות בקביעת השיוך לעילית; הבחינות כשדה העימות והשת"פ בין הממשל לעילית. שינויים בבחינות לאורך ההיסטוריה והזיקה בין השינויים הללו להרכב העילית ויחסי הגומלין בינה לבין השלטון
   5. האידיאולוגיה של העילית (תוך תשומת לב מיוחדת לנאו-קונפוציאניזם) ויחסי הגומלין הרעיוניים בין העילית לבין הממסד הקיסרי;
   6. גורלה של העילית המקומית במאה ה-20

1. מדינה וחברה: עוצמתה של המדינה ומגבלותיה;
   1. עומק חדירתה של הביורוקרטיה הקיסרית (והטרום-קיסרית) בתקופות השונות; גורמים לא-ביורוקרטיים עליהם חייב השלטון להישען;
   2. יכולתו (או אי-יכולתו) של השלטון להבטיח שליטה ממשית בתחום הכלכלי, המשפטי, הרעיוני, הדתי;
   3. התמורות שחלו בעוצמת המדינה בתקופות השונות של סין מאז ימי ג'ואו ועד לשלהי צ'ינג;
   4. המדינה הרפובליקאית, והמדינה ברפובליקה העממית: דמיון ושוני במידת שליטת המרכז בפריפריה ושל שליטת המנגנון המנהלי בחברה; ייחודה של סין העממית בימי מאו, והתמורות ביחסי המדינה והחברה בעידן דנג ואחריו;
   5. סוגיית קיומה (או אי-קיומה) של "החברה האזרחית" בסין היום.
2. הכלכלה והמדיניות הכלכלית
   1. מדיניות כלכלית של השושלות הקיסריות השונות החל מתקופת "המדינות הלוחמות": דפוסי הפיתוח הכלכלי, מדיניות מוניטארית, מדיניות ביחס לחקלאות, יחס לסחר פנים ולסחר חוץ; סוגיית המונופולים.
   2. גורמים אובייקטיביים המשפיעים על הכלכלה: דמוגרפיה, טכנולוגיות, גידולים חדשים וכיו"ב
   3. בעיות פיסקאליות (גביית מסים) ודרכי ההתמודדות עימן
   4. הרפורמות הכלכליות לאורך ההיסטוריה (מוו-די דרך ואנג מאנג, סיאו-ון-די של ווי הצפונית, והלאה, דרך ואנג אן-שה וכלה ביונג-ג'נג וב"מאה ימים", 1898). מה שאפו הרפורמטורים לבצע; באלו תחומים מיקדו את מאמציהם; מה הייתה מידת ההתנדגות לצעדיהם ומה הייתה מידת הצלחתם.
   5. במה דמתה התפתחות הכלכלה הסינית לזו של המשק המערבי בראשית התקופה המודרנית, ובמה הייתה שונה?
   6. דפוסי הפיתוח המרכזיים של סין בימי מאו ואחריו (ראו גם שאלות על התקופה המודרנית)
3. סין והזרים
   1. הרקע הרעיוני: תפיסת ה"עצמי" ו"האחר" בהיסטוריה הסינית והתמורות בתפיסה הזו. הלאומיות הסינית המודרנית והעכשווית: מקורותיה; הגדרות משתנות של "אנחנו" ו"הם" מסוף תקופת צ'ינג עד ימינו; השפעותיה על מד"ח ועל המדיניות ביחס למיעוטים; גורמים לחיזוקה ולהחלשתה
   2. דפוסי מדיניות החוץ הסינית (לפני ואחרי מלחמות האופיום); ההבדלים בין התיאוריה לפרקטיקה בתקופות השונות (סונג כדוגמה) או בחזיתות השונות (צ'ינג: הבדלים בין המדיניות בדרום לזו שבצפון). מאפייני "שיטת המנחות" והקשר בין המימדים הרעיוניים למעשיים שלה.
   3. השלטון הזר בסין (הדגש על יואן ובעיקר על צ'ינג): הבעיות עימם התמודדו שליטיה הזרים של סין; מאפייניהם התרבותיים הייחודיים; יחסי הגומלין בינם לבין העילית הסינית; דפוסי השליטה במרחב הרב-אתני; מורשת השלטון המנג'ורי בסין של המאה העשרים (כולל ברפובליקה העממית).
   4. תפיסות טריטוריאליות של סין והשתנותן לאורך ההסטוריה: גבולות, קביעתם והשתנותם מצ'ין ועד לתקופה המודרנית ; כיצד הגיעה סין לשטח עליו היא שולטת כיום; מה היחס בין סין גופא ל"סין החיצונית" ובאיזו מידה הצליח שילוב השטחים שהתווספו בתקופת צ'ינג בסין הרפובליקאית ובסין העממית.
   5. המיעוטים האתניים בתוך סין: המדיניות כלפיהם בתקופה הקיסרית ובתקופה המודרנית; תגובותיהם השונות למדיניות זו
   6. סין והמעצמות במאה ה-20: תפקידן של בריטניה, ארה"ב, ברה"מ, יפן, גרמניה וצרפת בדינמיקה הפוליטית והרעיונית בסין. מאפייני יסוד של יחסי החוץ של סין המודרנית והעכשווית.
4. הצבא בסין הקיסרית ובסין המודרנית
   1. התמורות ההיסטוריות: הרכב הצבא (שיטות גיוס), היחס לקצונה, יחסי הדרג הצבאי והאזרחי. ייחודיותן של השושלות ה"זרות" בכל הקשור במעמד הצבא.
   2. הרפורמות הצבאיות של שלהי צ'ינג והשלכותיהם על הפוליטיזציה של הצבא;
   3. עידן אילי המלחמה וסוגיית הזיקה בין "הרובה" לשלטון בתקופה הרפובליקאית (עם הדגש על הגו-מין-דאנג)
   4. תפקידיו הפוליטיים של הצבא בסין העממית (בימי מאו ואחריו); יחסי צבא ומפלגה.
5. מרידות בהיסטוריה הסינית: (מצֶ'ן שֶה עד לטאיפינג ועד ל"בוקסרים"): גורמים כלכליים, פוליטיים, אידיאולוגיים; דפוסי התארגנות המורדים; תפקיד העילית המקומית מול תפקיד השלטון המרכזי במרידות; מאפיינים של מהלך המרידות; השוואה בין המרידות המסורתיות לבין הפעילות המהפכנית הקומוניסטית בכפרים.
6. המשפחה בסין המודרנית מול זו המסורתית:
   1. תפיסת המשפחה ומבנה המשפחה בסין הקיסרית;
   2. התמורות במשפחה הסינית בעידן הרפובליקני, והרקע הפוליטי, החברתי והכלכלי לתמורות אלה;
   3. מדיניות המק"ס ביחס למשפחה, וההשפעות של מדיניות זו על תפיסת ומבנה המשפחה הסינית בשנים 1949-1976;
   4. דפוסי שינוי והמשכיות במבנה המשפחה וביחסים המשפחתיים בסין לאחר 1978 והרקע לשינויים אלה
7. ההגות הפוליטית והתרבות הפוליטית בסין המסורתית:
   1. היסודות הטרום-קיסריים; תמורות בתקופת הקיסרית (בפרט סוגיית הניאו-קונפוציאניזם); מידת הרלוונטיות של ההגות המסורתית בעידן המודרני
   2. סוגיות בהגות הפוליטית המסורתית: תפיסת הסדר הפוליטי הרצוי; מעמד השליט; מעמד המלומד; יחסי מדינה-חברה; ההגות הצבאית; היחס לעם הפשוט; כיו"ב
   3. האידיאולוגיות הזרות בסין החל משלהי המאה הי"ט: ההשפעה הרעיונית של המערב, דרכי ההמתודדות עימה; יחסי הגומלין בין ההגות המסורתית לבין הרעיונות המאומצים מהמערב; הוגים בולטים, יחס למרקסיזם ולליברליזם והתמורות במרקסיזם הסיני
   4. האינטלקטואלים והשלטון: הרקע הקיסרי והרפובליקאי; האינטלקטואלים בסין העממית: תמורות ביחס אליהם, תפקידיהם הפוליטיים בימי מאו ואחריו; סוגיית גבולות חופש הביטוי; מדיניות בתחום החינוך; יחס לאינטלקטואלים בעלי מעורבות פוליטית.
8. סין המודרנית: סוגיות מרכזיות (ראו גם סעיפים רלוונטיים בשאלות לעיל)
   1. השלטון הרפובליקאי: הישגים עיקריים של הגו-מין-דאנג מול כישלונותיו (בזירה הבינלאומית, הצבאית, הכלכלית, המנהלית, הפוליטית; מדיניות תרבותית וקשרי המדינה והחברה)
   2. דרכה של המפלגה הקומוניסטית הסינית (המק"ס) לשלטון (1921-1949): דפוסי מאבקה בשלבים השונים, המתח בין מדיניות "החזית" לרדיקליזם המעמדי; זיקת המק"ס לקומינטרן (ולברה"מ), מורשת התקופה המהפכנית של מק"ס בעידן שאחרי 1949.
   3. הדגם הסובייטי בסין העממית: מאפייניו, בעיות ביישומו, ויכוחים אודות הרלוונטיות שלו, גישות שונות באשר לדפוסי ההתמודדות עם ליקוייו. מידת הרלוונטיות של הדגם הסובייטי היום. הזיקה בין מורשת הדגם הסובייטי בתחום הכלכלי והחברתי לבין האתגרים בפני הפיתוח הכלכלי של סין מאז דנג.
   4. המדיניות הייחודיות של מאו: הקפיצה הגדולה קדימה ומהפכת התרבות. הרקע האובייקטיבי (אלו בעיות ניסה מאו לפתור?) מול זה הסובייקטיבי (אישיותו של מאו); מימדים רעיוניים ומעשיים של שתי התופעות; השלכותיהן לטווח הקצר ולטווח הארוך.
   5. תקופת הרפורמות מאז דנג סיאו-פינג: יסודות רעיוניים לרפורמות; יעדי הרפורמות, הרקע ההיסטורי למפעל הרפורמות, הצדקות אידיאולוגיות; ויכוחים סביב הרפורמות; קווי המתאר העיקריים שלהם; האתגרים העיקריים היום.
   6. האיכרים: מדיניות לגבי המשק הכפרי מאז 1949 ועד היום; תמורות בזכויות הקניין; דפוסי ההתארגנות בכפר; ענייני הפיקוח של המדינה על הכפריים; מאפייני המשק החקלאי הסיני מאז שנות ה-80. התמורות בכפר הסיני על רקע ההתפתחויות בשלהי התקופה הקיסרית (תורת האינבולוציה, למשל).
   7. מאפיינים מרכזיים של המדיניות הכלכלית של סין בימי מאו והיום; עיקר הגורמים (הדמוגרפיים, האקולוגיים, הבינלאומיים) המשפיעים על המשק; הקשר בין המבנה הפוליטי של סין לבין דפוסי הפיתוח שלה לפני ואחרי 1978.